Saistošo noteikumu Nr.30/2021 „ Bērnu reģistrācijas, uzņemšanas un atskaitīšanas kārtība Ogres novada pašvaldības izglītības iestādēs, kurās īsteno pirmsskolas izglītības programmas ”

Paskaidrojuma raksts

|  |  |
| --- | --- |
| **Paskaidrojuma raksta sadaļas** | **Norādāmā informācija** |
| 1. Projekta nepieciešamības pamatojums | Saskaņā ar Administratīvo teritoriju un apdzīvoto vietu likuma pārejas noteikumu 6. punktu ar 2021. gada 1. jūlija jaunievēlētās pašvaldības domes pirmo sēdi stājas spēkā jaunizveidotais Ogres novads, kurā ietilpst šādas teritoriālā iedalījuma vienības: Birzgales pagasts, Ikšķiles pilsēta, Jumpravas pagasts, Krapes pagasts, Ķeguma pilsēta, Ķeipenes pagasts, Lauberes pagasts, Lēdmanes pagasts, Lielvārdes pagasts, Lielvārdes pilsēta, Madlienas pagasts, Mazozolu pagasts, Meņģeles pagasts, Ogres valstspilsēta, Ogresgala pagasts, Rembates pagasts, Suntažu pagasts, Taurupes pagasts, Tīnūžu pagasts, Tomes pagasts, un izbeidzas visu bijušo pašvaldību domju pilnvaras. Ogres novada pašvaldība ir novadā iekļauto pašvaldību institūciju, finanšu, mantas, tiesību un saistību pārņēmēja. Likuma pārejas noteikumu 17. punkts noteic, ka 2021. gada pašvaldību vēlēšanās ievēlētā novada dome izvērtē novadu veidojošo bijušo pašvaldību pieņemtos saistošos noteikumus un pieņem jaunus novada saistošos noteikumus. Līdz novada saistošo noteikumu spēkā stāšanās dienai, bet ne ilgāk kā līdz 2022. gada 1. jūnijam ir spēkā novadu veidojošo bijušo pašvaldību saistošie noteikumi, izņemot saistošos noteikumus par teritorijas plānojumu, kurus izstrādā līdz 2025. gada 31. decembrim.  Pamatojoties uz likuma „Par pašvaldībām” 15. panta pirmās daļas 4. punktu, pašvaldības autonomā funkcija ir gādāt par iedzīvotāju izglītību (pirmsskolas un skolas vecuma bērnu nodrošināšana ar vietām mācību un audzināšanas iestādēs). Izglītības likuma 17. panta pirmā daļa nosaka, ka katrai pašvaldībai ir pienākums nodrošināt bērniem, kuru dzīvesvieta deklarēta pašvaldības administratīvajā teritorijā, iespēju iegūt pirmsskolas izglītību bērna dzīvesvietai tuvākajā izglītības iestādē. Vispārējās izglītības likuma 21. pants nosaka, ka pašvaldība savā administratīvajā teritorijā nodrošina vienlīdzīgu pieeju pirmsskolas izglītības iestādēm bērniem no pusotra gada vecuma un 26. pants nosaka, ka pašvaldību vispārējās pirmsskolas izglītības iestādēs izglītojamos uzņem izglītības iestādes dibinātāja noteiktajā kārtībā, ievērojot [Izglītības likuma](https://likumi.lv/ta/id/50759-izglitibas-likums) un citu likumu noteikumus. |
| 2. Īss projekta satura izklāsts | Saistošie noteikumi nosaka:  1) bērnu reģistrēšanas kārtību;  2) bērnu uzņemšanas kārtību;  3) bērnu atskaitīšanas kārtību;  4) pirmsskolas izglītības iestādes vadītāju atbildību;  5) rindas kārtību, kādā bērni tiek nodrošināti ar vietām pirmsskolas izglītības iestādēs un iestādes, kas īsteno pirmsskolas izglītības programmas;  6) prioritātes vietas piešķiršanai pirmsskolas izglītības iestādēs. |
| 3. Informācija par plānoto projekta ietekmi uz pašvaldības budžetu | Lēmumam nav tiešas ietekmes uz pašvaldības budžetu. |
| 4. Informācija par plānoto projekta ietekmi uz uzņēmējdarbības vidi pašvaldības teritorijā | Saistošie noteikumi tiešā veidā neietekmē uzņemējdarbības vidi pašvaldības teritorijā. |
| 5. Informācija par administratīvajām procedūrām | Saistošo noteikumu izpildi nodrošinās Ogres novada Izglītības pārvalde, pašvaldības vienotie klientu apkalpošanas centri un vispārējās izglītības iestāžu vadītāji.  Saistošie noteikumi attiecas uz pirmsskolas izglītības iestādēm un vispārizglītojošajām skolām, kuras īsteno pirmsskolas izglītības programmas.  Privātpersonas saistošo noteikumu piemērošanā var griezties Ogres novada Izglītības pārvaldē, pašvaldības vienotajos klientu apkalpošanas centros vai Ogres novada izglītības iestādēs, kuras īsteno pirmsskolas izglītības programmas. |
| 6. Informācija par konsultācijām ar privātpersonām | Saistošo noteikumu izstrādes procesā konsultācijas ar privātpersonām nav veiktas. |

Domes priekšsēdētājs E.Helmanis